Source: http://lb.hu/hu/sajto/tajekoztato-kuria-bfvi8842017-szamu-jelentos-ugyben-hozott-hatarozatarol
Timestamp: 2018-02-23 01:02:27+00:00

Document:
TÁJÉKOZTATÓ a Kúria Bfv.I.884/2017. számú jelentős ügyben hozott határozatáról | K Ú R I A
TÁJÉKOZTATÓ a Kúria Bfv.I.884/2017. számú jelentős ügyben hozott határozatáról
Felülvizsgálati eljárásban jogos védelem címén csak akkor van helye felmentő rendelkezés meghozatalának, ha a büntethetőséget kizáró okra vonatkozó körülményeket a tényállás hiánytalanul tartalmazza
Az elsőfokú bíróság a terheltet bűnösnek mondta ki emberölés bűntettének kísérletében és ezért őt négy év szabadságvesztésre és a közügyektől négy év eltiltásra ítélte azzal, hogy a szabadságvesztést börtönben kell végrehajtani. A másodfokú bíróság az elsőfokú bíróság ítéletét helybenhagyta.
A jogerős ügydöntő határozatok ellen a terhelt védője terjesztett elő felülvizsgálati indítványt a Be. 416. § (1) bekezdés a) pontjára alapítva.
Az indítványozó kifejtette, hogy a bíróságok tévesen értelmezték a jogos védelmi helyzetet, ugyanis a terhelt a saját, valamint a testvére ellen intézett és őket közvetlenül fenyegető, felfegyverkezve elkövetett jogtalan támadás elhárítása érdekében valósította meg a tényállásban leírt cselekményét.
A Kúria álláspontja szerint a felülvizsgálati indítvány a törvényben kizárt.
Határozatának indokolásában rámutatott arra, hogy a Be. 423. § (1) bekezdése szerint a felülvizsgálati eljárásban a jogerős ügydöntő határozatban megállapított tényállás az irányadó, a felülvizsgálati indítványban ez a tényállás nem támadható.
Hivatkozott a Kúria töretlen gyakorlatára is annak megítélésében, hogy a felülvizsgálat keretében valamely büntethetőséget kizáró ok – így a jogos védelem – hiányára vont következtetés helyessége is kizárólag az irányadó tények alapul vételével vizsgálható.
A tényállás pedig egyértelműen rögzíti, hogy a terheltek, valamint a sértett és a barátja között kölcsönös verekedés alakult ki, a sértett megszúrására pedig akkor került sor, amikor az egyensúlyát vesztve a földre esett; az élet kioltására egyébként alkalmas eszköz pedig már nem volt a kezében, és félig ülő, félig fekvő testhelyzetben volt. A konfliktust ugyan a sértett kezdeményezte, azonban ebben a terhelt saját akaratából vett részt, amikor is eleget tett a sértett kihívásának.
A Kúria ezért a felülvizsgálati indítványt elutasította.

References: Kúria 
 Kúria 
 bíróság 
 bíróság 
 bíróság 
 Kúria 
 Kúria 
 Kúria